|  |
| --- |
| Қазақстан Республикасы  Білім және ғылым министрлігінің  «Республикалық қосымша білім  беру оқу-әдістемелік орталығы» РМҚК директорының м.а.  «\_13» сәуір 2016 ж. № 69 н.қ  бұйрығына 2-қосымша |

**«Менің Отаным – Қазақстан» - «Ұлы Дала Елі» туристік-өлкетану экспедициялық жасақтарының республикалық слетін өткізу ережелері**

**1. Жалпы ереже**

1. «Менің Отаным – Қазақстан» - «Ұлы Дала Елі» туристік-өлкетану экспедициялық жасақтарының республикалық слетін (бұдан әрі - Слет) өткізу ережелері оның мақсатын, міндеттерін, өткізу тәртібін анықтайды.

«Менің Отаным – Қазақстан» - «Ұлы Дала Елі» туристік-өлкетану экспедициялық жасақтардың республикалық слеті Қазақстан Республикасы тәуелсіздігінің 25 жылдығы мерекесіне орай өткізіледі.

2. Слеттің мақсаты: жеке тұлғаның шығармашылық дамуына, білім алушылардың кәсіби өзін-өзі анықтауына, олардың қабілеттерін ашуға, қоғамдағы өмірге бейімделуіне, азаматтық сана-сезімін, жалпы мәдениетін, салауатты өмір салтын қалыптастыруға, бос уақытты мағыналы ұйымдастыруға жағдай жасау.

3. Слеттің міндеттері:

1) көп мәдениетті жеке тұлғаны тәрбиелеу, өзге ұлттардың салт-дәстүріне оң қызығушылықты қалыптастыру, ізгіліктілікке және мейірімділікке тәрбиелеу;

2) балаларды туған өлкенің тарихи, мәдени және рухани мұрасын, кіші Отанын зерттеуге тарту;

3) білім алушылардың іздеу-зерттеу қызметінің дағдыларын жетілдіру;

4) республиканың ең үздік туристік-өлкетану экспедициялық жасақтарын анықтау;

5) білім алушылармен туристік-өлкетану жұмысының дәстүрлі үлгілерін сақтау және жетілдіру, жаңа түрлері мен әдістерін іздеу.

4. Слетті Республикалық оқу-әдістемелік қосымша білім беру орталығы Қазақстан Республикасы Білім және ғылым министрлігінің тапсырысы бойынша Оңтүстік Қазақстан облысы әкімдігінің қолдауымен өткізіледі.

5. Слетті ұйымдастырушылар Ұйымдастыру комитетінің құрамын қалыптастырады.

**2. Слетті өткізу орны мен уақыты**

6. Слет 2016 жылғы 13-14 мамырда Оңтүстік Қазақстан облысы, Төлеби ауданы, Біркөлік шатқалы, «Бәйшешек» лагерінде өткізіледі.

Пойызға билетті **Шымкент қаласы станциясына** дейін сатып алу қажет. Топтардың келу күні – **12 мамыр**, қайту күні – **15 мамыр**.

7. Слетке қатысушылардың тізімдері мен сұраныстары облыстардың, Астана және Алматы қалаларының білім басқармалары басшыларының қолдары қойылып, 2016 жылғы **25 сәуірге** дейін мына мекенжайға жіберіледі: Кенесары көшесі, 40, «7 континент» БО, 15-қабат, 1516-бөлме.

Қосымша ақпарат үшін мына телефон нөмірлеріне хабарласу қажет: 8 (7172) 24-93-08; e-mail: nt\_ekotur@mail.ru.

Сұраныста қатысушылардың аты-жөні, сыныбы, білім беру ұйымы, топ жетекшісінің аты-жөні және лауазымы көрсетілуі тиіс.

**3. Слетке қатысушылар**

8. Слетке туристік-өлкетану экспедициялық жасақтардың өңірлік жарыстарының жеңімпаз топтары жіберіледі.

9. Облыстар, Астана және Алматы қалалары топтарының құрамы - 10 адам: 9 қатысушы және 1 жетекші.

Қатысушылардың жасы: Слетке қатысу кезінде 13-15 жастағылар.

10. Топ жетекшісі Слетті өткізу орнына дейінгі жүру жолында, Слетті өткізу барысында және тұрғылықты жеріне кері қайту кезіндегі Слетке қатысушылардың өмірі мен денсаулығының қауіпсіздігіне толығымен жауапты.

11. Слетке келгенде топ жетекшісі ұйымдастыру комитетіне келесі құжаттарды тапсыруы қажет:

1) слетке қатысу туралы Білім басқармасы басшысы бұйрығының көшірмесі;

2) слетке қатысушылар туралы толық мәлімет (аты-жөні, туған күні, айы, жылы, сыныбы, білім беру мекемесінің мекенжайы, тұрғылықты мекен-жайы, телефоны, номинациясы, топ жетекшісінің аты-жөні, жұмыс орны, лауазымы, ұялы телефоны);

1. медициналық анықтама (әр қатысушыға);
2. жеке куәлік (паспорт) немесе туу туралы куәлік;
3. қатысушылардың ата-анасынан сенімхат;
4. топ жетекшісінің іссапар куәлігі;
5. оқу орнынан фотосы бар мөрмен расталған анықтама;
6. топтың сақтандыру полисі.

12. Облыстардан келген топтардың бірдей формалары мен эмблемалары болуы қажет.

**4. Слетті өткізу тәртібі**

13. Слет екі кезеңде өткізіледі.

Бірінші кезең (іріктеу) – облыстық, қалалық (Астана мен Алматы қалалары). Бірінші кезең қорытындысы бойынша өңірлік слеттің жеңімпаз топтары анықталады. Жеңімпаз топтар Слеттің екінші кезеңіне жолданады.

Екінші кезең (қорытынды) – республикалық.

14. Слеттің бірінші (іріктеу) кезеңін өткізу мерзімі облыстардың, Астана және Алматы қалаларының Білім басқармалары басшыларының бұйрықтары негізінде анықталады.

**5. Слетті өткізу шарттары**

15.Слет келесі номинациялар бойынша өткізіледі.

**1. «Менің Отаным - Қазақстан» туристік-экспедициялық маршруттарды презентациялау.**

Әр топ **«Ұлы Дала»** тақырыбында туристік маршруттың презентациясын ұсынады. Топ туристік саяхат кезіндегі бейне материалды көрсетеді (3 минутқа дейін).

**2. «Туған өлке соқпақтары» өлкетану зерттеу жобаларын қорғау.**

Қатысушылар «Ұлы дала перзенттері» өлкетану зерттеу жобаларын қорғайды. Екі қатысушы «Ұлы дала батырларының өмірі мен қызметі» тақырыбында презентация қорғайды.

**3. «Қазақстан жері - туристік өлке» практикалық кезең.**

**а)** «Туристік бақылау маршруты». Топтың құрамы - 6 қатысушы (4 ер бала + 2 қыз бала). Туристік бақылау маршруты туристік жорық ретінде өткізіледі, оған өлкетану, туристік техника және тактика, топография, бағдарлау, жартасқа шығу, алғашқы медициналық көмек көрсету элементтері кіреді.

Маршрут кезінде топ өз бетінше тактика мен қауіпсіз өту жолдарын таңдап, әр түрлі қиындықтарды жеңеді. Туристік бақылау бағыты ұпай жинау жүйесі арқылы өткізіледі. Егер де балалар қандай да бір кезеңді өтуге дайын болмаса, ұпай сандарынан айырылып, бұл кезеңді қалдырып кете алады. Әр кезеңнен өту кезінде бақылау уақыты белгіленеді. Егер де топ кезеңді ертерек өтіп қойса, одан ешқандай артықшылық таппайды.

**1) «Тұрған орнында бағдарлау».** Топ құрамында 2 қатысушы (1 ер бала + 1 қыз бала). Топ картада белгіленген бағыт бойынша бақылау пунктін анықтайды, табады және белгі қояды.

**2) «Жартастарға шығу».** Топ құрамында 2 қатысушы (1 ер бала + 1 қыз бала). Жартасқа шығу жарысы «жылдамдық» бойынша өткізіледі. Топ табиғи рельефтегі трассадан өтеді.

**3) «Топографиялық белгілер».** Топтың құрамында - 3 қатысушы. Әр қатысушы карточка арқылы 10 топографикалық белгілерді анықтап, суретін салуы қажет.

**в) «Кедергілер жолағы».** Топтың құрамында 6 қатысушы (4 ер бала + 2 қыз бала). Топ табиғи және жасанды кедергілерді жеңуі қажет. Мүмкін болатын кезеңдер: параллель сүйеніш жіп, асылма өткел, суды кешіп өту, төмпешіктер арқылы өту, маятник, траверс, құлама беткейге көтерілу және түсу.

**4. «Ұлы дала елі» Қазақстан халықтарының достығы фестивалі** (үй тапсырмасы): ұлттық салт-дәстүрдің, халық әндері мен билері және тағы басқа театр қойылымдары. Регламент – 10 минут.

**6. Слет нәтижесін есептеу**

16. Жалпы топтық орындар коэффициентін ескере отырып, орындар жиынтығы бойынша анықталады. Туристік бақылау бағыты – 1:1, өлкетану байқауы – 1:1, тұрған орнын бағдарлау – 1:2, жартастарға өрмелеу – 1:2, топографиялық белгілер – 1:4, кедергілер жолағы – 1:2, фестиваль – 1:2.

**7. Слетке қатысушыларды қажетті туристік құрал-саймандармен қамтамасыз ету**

17. Слетке қатысушы топтарды туристік жарысқа қажетті топтық және жеке туристік құрал-саймандармен жіберуші жақ қамтамасыз етеді. Топтың эмблемалары бар біркелкі киімдері, қашықтыққа қатысушылардың спорттық киімдері болуы тиіс.

18. Әр топқа қажетті құрал-саймандар:

1. негізгі жіп – 3 дана х 40 м;
2. карабиндер – 30 дана;
3. мұрттары бар сақтандыру жүйелері – 6 топтама;
4. медициналық қорапша - 1 дана;
5. рюкзактар – 6 дана;
6. нөмірленген каскалар – 6 дана;
7. компастар – 6 дана;
8. жюмар – 6 дана;
9. түсу элементтері – топқа.

Сақтандыру жүйесі үшін қолданылатын арқан негізгі болуы тиіс, диаметрі – 10 мм-ден кем емес.

**8. Слетті қаржыландыру**

Слетке қатысушылардың тұратын орнынан Слет өткізілетін орынға дейін және кері қарай қайту жол ақысын төлеуді, жолдағы тәулік (тамақтану) шығыстарын жіберуші жақ қамтамасыз етеді.

20. Слетті ұйымдастыру және өткізу шығыстарын, қатысушылардың жатын орны және тамақтану ақысы республикалық бюджеттен қамтамасыз етіледі.

**9. Слетке қатысушыларды марапаттау**

21. Слеттің жеңімпаз топтары және қатысушы жеңімпаздары І, ІІ, ІІІ дәрежелі дипломдар және құнды сыйлықтармен марапатталады. Слет жеңімпаздарын дайындаған педагогтер алғыс хаттармен марапатталады, Слеттің барлық қатысушыларына сертификаттар беріледі.

Ұпай сандары бірдей болған жағдайда, Туристік бақылау бағытында жоғары ұпай жинаған топқа беріледі.